200 søer og op mod 2500 smågrise er brændt inde i en stald ved Rødekro. Ingen personer er kommet til skade.

Op mod 2700 grise er natten til onsdag brændt inde i en staldbygning ved Rødekro i Sønderjylland.

Det oplyser vagtchef ved Syd- og Sønderjyllands Politi Mads Leervad Dammark.

- I den staldbygning, der brænder, går der 200 søer og mellem 2000 og 2500 smågrise, og de skal alle sammen slås ned, siger han.

Syd- og Sønderjyllands Politi fik anmeldelsen klokken 1.23, og beredskabet arbejder stadig på at slukke branden tidligt onsdag morgen.

Alle skal aflives

- Slukningsarbejdet bliver besværliggjort af, at der er fare for sammenstyrtning, så de er stadig i gang derude, men kan ikke komme ind i bygningen, siger vagtchefen.

Han oplyser videre, at alle grisene i bygningen er ramt af både brand- og røgskader, og derfor skal alle grise, der måtte overleve branden, aflives.

Branden er sket på en ejendom på Søst Markvej ved Rødekro, og der er foreløbigt ingen meldinger om, hvordan den opstod.

Ingen personer er kommet noget til.